## La Generalitat organitza unes jornades sobre la construcció àgil de vivendes industrialitzades

*** Els dies 11 i 12 de juny experts de la vivenda industrialitzada debatran i compartiran experiències a València sobre esta forma de construcció
* L’objectiu del Consell és construir 200 vivendes mitjançant este mètode en les zones afectades per la dana**

La Generalitat, a través de la Vicepresidència Primera i Conselleria de Servicis Socials, Igualtat i Vivenda, ha organitzat les jornades ‘La construcció àgil de vivendes assequibles de manera industrialitzada’, que tindran lloc en el Jardí Botànic de València durant l’11 i 12 de juny.

L’objectiu d’esta trobada és impulsar i compartir el coneixement sobre els mètodes de construcció industrialitzada en el sector de l’edificació, per tal que es convertisca en una alternativa sòlida i eficient per al futur de la construcció.

La Generalitat organitza estes jornades a través de l’Entitat Valenciana de Vivenda i Sòl (EVha), en col·laboració amb l’Associació Espanyola de Gestors Públics de Vivenda i Sòl (AVS) i l’Institut Valencià de l’Edificació (IVE).

Durant els tràgics fets de la dana, moltes famílies van perdre les seues cases. Per este motiu que des del Govern Valencià es treballe intensament per a solucionar este problema i s’estiga avançant en els projectes per a la instal·lació de 200 vivendes industrialitzades en la zona afectada. Tot això amb una inversió de 25 milions d’euros, dels quals, 15 milions provindran directament de la Generalitat i fins a 10 milions dels fons Next Generation.

Esta actuació forma part del ‘Pla Viu Dana’ que la Generalitat està desenrotllant a l’empara del que s’establix en l’article 4 de la Llei 2/25, relatiu al Pla de reconstrucció local.

La vicepresidenta primera i consellera de Servicis Socials, Igualtat i Vivenda, Susana Camarero, inaugurarà les jornades juntament amb el president d’AVS, José María López.

Després de l’obertura institucional, la jornada de l’11 de juny començarà amb la conferència ‘La industrialització. Factor necessari en la producció urgent de vivenda social’, a càrrec del gerent de Promocions Municipals de Sant Cugat del Vallés (Promusa), Jordi Núñez.

La jornada continuarà amb la taula de debat ‘La licitació i contractació de la vivenda industrialitzada. Accions per a l’agilitació dels tràmits administratius’, moderada per la directora general de l’EVha, Estefanía Martínez. En el debat participaran responsables de Vivenda i Sòl d’Euskadi (Visesa), del Servici d’Urbanisme de l’Ajuntament de Gandia, de l’Institut Municipal de la Vivenda i Rehabilitació de Barcelona (IMHAB) i de l’Advocacia de la Generalitat.

En l’última taula de la vesprada es debatrà sobre ‘Exigències bàsiques de qualitat i compliment de normes tècniques en vivendes industrialitzades’, i estarà moderada pel gerent de Promusa. La directora de l’IVE, Begoña Serrano, l’arquitecte de l’EVha, César Mifsut, i l’arquitecte de cases prefabricades Inhaus, Rubén Navarro, seran els encarregats d’exposar les principals normes en esta mena de construcció.

**Llibre blanc de la industrialització**

Pel que respecta a la jornada del 12 de juny, començarà amb la presentació del ‘Llibre blanc de la industrialització’, a càrrec del responsable d’Industrialització de Visesa, Álex Santamaría.

El punt de vista financer estarà present de la mà d’un representant d’una entitat financera i la consellera d’Asemas, la mútua de responsabilitat civil per a arquitectes, Isabel Navarro.

Seguidament, l’arquitecte de l’IMHAB, Daniel López, parlarà sobre ‘Experiència d’èxit en la licitació, contractació i execució industrialitzada’, mentres que Antoni Tovar, gerent de l’Associació de Fabricants de Vivendes Industrialitzades a Altura (Vivialt), parlarà sobre projectes posats en marxa en esta matèria.

Les jornades conclouran amb una taula moderada per la directora de l’IVE en la qual es debatrà sobre la capacitat i els temps de producció d’esta mena de vivendes. En la taula estaran presents els CEO de Casas Inhaus, Rubén Navarro; Stalart, Manuel Marrama, Anrobox, Rafael Rodríguez; i d’Arquima, José Antonio González.

Fecha: 08/06/2025